ธปท.-รัฐบาลเจอดอกเบี้ย6หมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ออกพันธบัตรดูแลเงินบาทหนัก10เดือนยอดพุ่ง7.31แสนล้าน
โพสต์ทูเดย์ — ธปท.รัฐบาลแบกภาระดอกเบี้ยพันธบัตรหลังแอ่น ปีนี้ไม่น้อยกว่า 6 หมื่นล้านแน่
ธนาคารแห่งประเทศไทย (ธปท.) รายงานยอดคงค้างตราสารหนี้ภาครัฐทั้งระบบในรอบ 10 เดือนแรกของปีนี้พบว่า มีทั้งสิ้น 5.41 ล้านล้านบาท เพิ่มขึ้นถึง 7.31 แสนล้านบาท คิดเป็น 15.63% เมื่อเทียบกับสิ้นปี 2552 ที่มีอยู่ทั้งสิ้น 4.67 ล้านล้านบาท ทำให้มีภาระทางด้านดอกเบี้ยที่สูงขึ้นด้วย 
ทั้งนี้ คาดว่ายอดตราสารหนี้คงค้างที่เพิ่มขึ้นจำนวนมากนี้เป็นผลมาจากสาเหตุ 2 ประการ จากการกู้เงินเพื่อดูดซับสภาพคล่องเป็นหลัก 
ประการแรก มาจากการออกพันธบัตร ธปท.ในการดูดซับสภาพคล่องเงินบาทกลับ เพื่อดูแลสภาพคล่องในระบบให้อยู่ในระดับเหมาะสม หลังจาก ธปท.ต้องดูแลการแข็งค่าของเงินบาทด้วยการเข้าซื้อเงินเหรียญสหรัฐเข้าเก็บในทุนสำรองจำนวนมากเพื่อพยุงไม่ให้เงินบาทแข็งค่าเร็วเกินไป ทำให้ต้องปล่อยเงินบาทออกไปในระบบจำนวนมาก 
ประการที่สอง มาจากการออกพันธบัตรรัฐบาล เพื่อชดเชยการขาดดุลงบประมาณ
แหล่งข่าวเปิดเผยว่า ธปท.ยังมีความจำเป็นต้องออกพันธบัตร เพื่อดูดซับสภาพคล่องของเงินบาทหลังจากที่ปล่อยสภาพคล่องเงินบาทออกไปมาก ผ่านการซื้อเงินเหรียญสหรัฐเข้าสะสมในการทำสำรองระหว่างประเทศ เพื่อชะลอการแข็งค่าของเงินบาท ที่มีแนวโน้มแข็งค่าขึ้นและผันผวนอย่างต่อเนื่อง และมีโอกาสแข็งค่าขึ้นอีกในปีหน้า 
สถานการณ์ดังกล่าวทำให้ธปท.ต้องรับภาระดอกเบี้ยจ่ายของพันธบัตรเพิ่มขึ้น สำหรับปีนี้ทั้งปีภาระดอกเบี้ยจ่ายในเบื้องต้นคาดว่าจะมีไม่น้อยกว่า 6 หมื่นล้านบาท เพิ่มขึ้นจากปีก่อนหน้าที่มีภาระดอกเบี้ยจ่ายแค่ 5.02 หมื่นล้านบาท
อย่างไรก็ตาม จากการตรวจสอบตราสารหนี้ภาครัฐทั้งหมดพบว่า มีเพียงพันธบัตร ธปท.และพันธบัตรรัฐบาลเท่านั้นที่มียอดคงค้างเพิ่มขึ้น โดยพันธบัตร ธปท.มียอดคงค้าง 2.34 ล้านล้านบาท เพิ่มขึ้น 5.58 แสนล้านบาท หรือ 31.19% เมื่อเทียบกับสิ้นปี 2552 ที่มีอยู่ 1.79 ล้านล้านบาท ขณะที่พันธบัตรรัฐบาลมียอดคงค้างทั้งสิ้น 2.466 ล้านล้านบาท เพิ่มขึ้น 3.10 แสนล้านบาท หรือ 14.41% จาก 2.156 ล้านล้านบาท 
ด้านพันธบัตรรัฐวิสาหกิจมียอดคงค้างรวม 3.49 แสนล้านบาทลดลง 2.27 หมื่นล้านบาท เมื่อเทียบกับสิ้นปี 2552 ที่มีอยู่ 3.72 แสนล้านบาท ตั๋วเงินคลัง 1.16 แสนล้านบาท ลดลง 8.9 หมื่นล้านบาท จาก 2.06 แสนล้านบาท ส่วนพันธบัตรกองทุนเพื่อการฟื้นฟูและพัฒนาระบบสถาบันการเงินมีทั้งสิ้น 1.294 แสนล้านบาท ลดลง 2.5 หมื่นล้านบาท จาก 1.54 แสนล้านบาท